b'\n_START_ARTICLE_\nLucija \xc4\x86irovi\xc4\x87\n_START_SECTION_\n\xc5\xbdivljenje\n_START_PARAGRAPH_\nLucija je obiskovala osnovno \xc5\xa1olo Dr. Franceta Pre\xc5\xa1erna v Ribnici. Po kon\xc4\x8dani srednji \xc5\xa1oli za oblikovanje in fotografijo v Ljubljani, je 2004 diplomirala na Pedago\xc5\xa1ki fakulteti, smer Pred\xc5\xa1olska vzgoja. Med 1994 in 1997 se je izpopolnjevala na GIL\xc5\xa0-KODUM Gledali\xc5\xa1ki in lutkovni \xc5\xa1oli pri ZKOS Ljubljana.\n_START_SECTION_\nDelo\n_START_PARAGRAPH_\nSodelovala je v gledali\xc5\xa1kih predstavah Zlatorogovo kraljestvo (1993), Prero\xc4\x8di\xc5\xa1\xc4\x8da pod vodstvom ju\xc5\xbenoameri\xc5\xa1kega re\xc5\xbeiserja Enriquea Vargasa (1996), I Mirna Bosna pod re\xc5\xbeijo Drage Poto\xc4\x8dnjak (1996), Shizophrenia Damirja Zlatarja Freya (1997) in Mala in velika luna (1998) v Koreodrami, Jezero (2001) Kulturnega dru\xc5\xa1tva Priden mo\xc5\xbeic, Polna pest praznih rok (2001), Busingye (2002), \xc4\x8cara, \xc4\x8dara, muca \xc4\x8darodejka \xc4\x8dara (2007) in Mesto vzdihljajev (2008) gledali\xc5\xa1\xc4\x8da Senzorium in v predstavi \xc5\xbdenske in mo\xc5\xa1ki.com v produkciji \xc5\xa0pasteatra (2009)._NEWLINE_Pojavljala se je tudi na filmu in v televizijskih serijah: Blues za Saro re\xc5\xbeiserja Borisa Jurja\xc5\xa1evi\xc4\x8da (1997), Bankirke re\xc5\xbeiserke Varje Mo\xc4\x8dnik (2007), Tv dober dan (1999), za kar je bila leta 2001 za vlogo \xc4\x8distilke Fate nominirana za nagrado Viktor, Mi se mamo radi (2006) in Za\xc4\x8dnimo znova (2007) re\xc5\xbeiserja Vojka Anzeljca._NEWLINE_Od leta 2003 nastopa kot komi\xc4\x8darka s Stand Up komedijo. V letu 2010 se je pridru\xc5\xbeila ekipi ustvarjalcev oddaje Spet doma, kjer je nastopala v zabavnem liku profesorice Barbre in ekipi ustvarjalcev oddaje Na Zdravje, kjer \xc5\xa1e vedno nastopa v liku Jelke._NEWLINE_Marca leta 2011 je skupaj z Bo\xc5\xa1tjanom Gorenjcem-Pi\xc5\xbeamo vodila prireditev Viktorji 2010. Istega leta je skupaj z Bo\xc5\xa1tjanom \xc5\xa0tormanom ustanovila otro\xc5\xa1ko gledali\xc5\xa1\xc4\x8de Gledali\xc5\xa1\xc4\x8de iz desnega \xc5\xbeepka, kjer so nastale predstave \xc4\x8cudovite prigode barona M\xc3\xbcnchhausna (2003), Poklic coprnice Mice (2004), Peter Strah (2005) in Motovil\xc4\x8dica (2009)._NEWLINE_Kot lutkarica je animirala in posojala lutkam glas v otro\xc5\xa1kih televizijskih serijah Ribi\xc4\x8d Pepe (2008-10) in Kri\xc5\xbe-Kra\xc5\xbe (2008-10) na RTV Slovenija._NEWLINE_Lucija \xc4\x86irovi\xc4\x87 je od leta 2002 mentorica na Dramski \xc5\xa1oli Barice Blenku\xc5\xa1, kjer vodi osnovno\xc5\xa1olske gledali\xc5\xa1ke skupine za za\xc4\x8detnike in nadaljevalce. Bila je tudi trener otrok-igralcev v televizijski seriji Moji, tvoji, najini (2010), re\xc5\xbeiserke Siene Kru\xc5\xa1i\xc4\x8d.'